19. schôdza NR SR - 5.deň - B. popoludní
Dátum: 2013-05-21
Poslanec: Kuffa, Štefan (OĽANO)
Druh vystúpenia: Vystúpenie v rozprave

46. Ďakujem za slovo, pani podpredsedníčka. Vážená pani podpredsedníčka, vážený pán minister, predkladateľ, milí kolegovia a kolegyne, dovoľte mi niekoľko slov k navrhovanému zákonu. V úvode chcem hneď spomenúť, že mrzí ma, že pán minister spravodlivosti je práve ten, ktorý predkladá návrh tohto zákona. Neviem, že či musí, alebo to chcel. Viac sa dotknem naozaj ako tých lekárov, zdravotníkov a zdravotníckych asistentov. Je to veľmi vážna vec. Tento návrh zákona trošku len v obmenenej forme mali sme tuná v päťstosedemdesiatosmičke, je to zhruba nejaké dva mesiace dozadu, kedy kolega Andreánsky predkladal tento návrh zákona. Hlasovaním sa to vyňalo na osobitné hlasovanie, neprešlo to však. Vďakabohu, že to neprešlo. Teraz, keď som dával pozor, pán minister hneď v úvodnej reči, keď predkladal teraz, dnes, ešte predpoludním návrh tohto zákona, pokiaľ som dobre postrehol, tak vyňal, okrem iného, bod 5 na osobitné hlasovanie, kde odporúčal tento bod 5 neschváliť. Za to mu chcem aj poďakovať, ale sú tu body ešte 2 a 8, ktoré by si tiež, ktoré by tiež chceli osobitne hlasovať a takisto keby to, pán minister, ešte možno aj v záverečnej reči ste takisto odporučili neschváliť. Nekriminalizujme, prosím? (Reakcia z pléna.) Je to vyňaté? Nekriminalizujme zdravotníkov a našich lekárov. Neviem si dostatočne predstaviť, som to už tak aj spomínal, aby som sa dostal do situácie takej, že môj ošetrujúci lekár bude v base. Kam pôjdem, hej? Teoreticky môže sa to stať, že aj v susednej obci pozatvárajme si týchto lekárov, veď na toto zdravie sme odkázaní. Myslím si, že nikto nechce zomrieť na ulici alebo možno aj doma - a bez lekárskej pomoci. Nekriminalizujme zdravotníkov, bolo by to veľmi nevhodné a je mi z toho smutno, alebo nie je to vhodné, že naozaj tieto návrhy zákona sú v Trestnom zákone. Predmetný návrh zákona navrhuje lekár, rovnako kolega poslanec, ja som ho vyzval aj v tom zdravotníckom výbore, aby návrh zákona stiahol. Vyzývam ho aj teraz, aj touto formou, hoci ho tuná nevidím, ale aby návrh zákona stiahol späť z rokovania. Rovnako aj pánu ministrovi, nakoľko tu je naozaj veľmi veľa vážnych vecí a tá problematika nie je len jedna jediná, tak tiež by som aj poprosil, keby aj spravodajca to zaznamenal v zmysle rokovacieho poriadku, aby návrh zákona bol stiahnutý z rokovania. Návrh zákona, ktorý tuná máme, o ktorom toľko diskutujeme už v podstate niekoľko hodín, lekárov máme za dverami, ktorí sú naozaj nespokojní, prejavujú svoju nespokojnosť, tak nezlepšuje kvalitu zdravotníctva, naopak, zastrašuje týchto zdravotníkov. Lekár má mať právo a aj zdravotnícky pracovník, tak ako sme boli toho svedkami v minulosti, aj vysloviť svoju nespokojnosť, vysloviť to aj tým štrajkom, aj štrajkovou pohotovosťou. Títo lekári, myslím si, aj keď tieto prejavy tuná mali, vždycky to bolo také kultivované. Áno, je to istým spôsobom vytváraný tlak aj na vládu a to môže byť ktorákoľvek vláda, teraz sa to tak vymenilo akurát za to krátke obdobie, ale aby lekári mali a zdravotnícki pracovníci naozaj možnosť vyjaviť, prejaviť svoj nesúhlas. Rovnako zdravotnícky pracovník a lekár aby mal právo podať aj výpoveď. Je to čosi absurdné, aby lekár nemohol podať výpoveď. A to aj kedykoľvek, aj bez uvedenia dôvodov alebo s uvedením dôvodov, Zákonník práce to umožňuje. Nemôžeme ísť u lekárov a u zdravotníkov nad rámec zákona a zakazovať im to. Európska legislatíva také niečo nepozná. Ideme skutočne vysoko nad rámec, zdá sa, že až úplne do absurdity. Trestnoprávna zodpovednosť ak by mala byť vyvodená voči, mala by byť vyvodzovaná voči zdravotníkom a lekárom a naozaj, ak by malo dôjsť k ohrozeniu zdravia, tak ako sa to hovorí, za krízového režimu, v čase vojny, ja našich lekárov takto nepodceňujem, ja si ich vážim a ja som presvedčený, rovnako aj zdravotníkov, ak by bola taká krízová situácia, sám som aj zažil také podobné situácie, lekári a zdravotníci konajú, zvlášť aj vo vojne. Ak by bol naozaj taký stav vojnový, ako sme to tuná hrozili, alebo v podstate je to spomenuté aj v tomto návrhu, tak v podstate v takej krajnosti, ako je vojna, určite aj legislatíva by sa za pochodu menila a tam skutočne, tam sa nikto s nikým nebaví. Jednoducho nastúpiš a nikto sa nepýta na tvoj súhlas. Ďalšia vec, ktorá je tuná veľmi nebezpečná a zároveň diskriminujúca lekárov, tak to je odňatie licencie na desať rokov. Neviem si to predstaviť, keby som bol sám lekár, ale manželku mám lekárku a poznám sa s lekármi, sám fungujem v zdravotníckom zariadení, ak by lekárovi na desať rokov bola odobratá licencia, lekár po dvoch, ale po piatich rokoch určite stráca svoju odbornosť. To je špecifické povolanie, po piatich rokoch stráca totálne svoju odbornosť. Darmo po desiatich rokoch dostane späť túto licenciu, jednoducho taký lekár, keď nebude môcť vykonávať slobodne svoje povolanie, stratí svoju profesiu. Neviem, ja to nepoznám v našej legislatíve, ale ani nikde inde, kde by v podstate návrhom zákona alebo v zákone bola určitá skupina ľudí diskriminovaná tak, že stratí svoje povolanie. Rovnako neviem, ako by to bolo, pán minister, ste právnik, ale tiež keby vám to tak bolo odňaté, hej, no však síce tam sú také situácie, kedy sudca stratí celkom svoje (Reakcia z pléna.), aj advokát môže stratiť celkom svoje povolanie. No ale tých lekárov nemáme zase nejako tak nazvyš, aby sme si mohli dovoliť taký luxus, aby prichádzali o tie svoje licencie, ale on jednoducho to svoje povolanie vykonávať už nikdy nebude. Po desiatich rokoch darmo bude môcť požiadať znova o prelicencovanie. Takisto ďalšia vec, ktorá je tuná tiež diskriminujúca, nerozhodne v tejto veci súd, nerozhodne súd, ale ministerstvo zdravotníctva. Dneska je minister taký, zajtra iný. Myslím si, že aj táto vec dá sa potom aj spolitizovávať a zneužívať, čo si myslím, že nie je správne a nie je vhodné. V tak závažnej veci mal by predovšetkým rozhodovať súd. Rovnako takisto pokuty, ktoré sú navrhované pre lekárov a zdravotníckych pracovníkov, sú desaťnásobne väčšie, čo si myslím, že je tiež veľmi nespravodlivé, ako majú bežní, bežní zamestnanci. Z toho dôvodu žiadam, aby naozaj tento zákon bol stiahnutý, pretože hrubo zasahuje do práv, do práv lekárov. Štát nie je ten, alebo nemá vytvárať mechanizmus, ako ovládnuť niektorú skupinu, a tuná, zdá sa, akoby sme chceli ovládnuť skupinu lekárov, ak by naozaj vyslovili svoju nespokojnosť, hej, tak ich budeme zastrašovať a vyhrážať sa im, že dostanú trest odňatia slobody od dvoch do piatich rokov. Rovnako v tomto zákone chcem sa ešte dotknúť ďalšej takej závažnej veci, ktorá je tuná, padlo to už aj tuná v prvom čítaní, bod 22 navrhovaného zákona, to je kriminalizácia alebo trestnoprávna zodpovednosť za sexuálnu orientáciu. Je to veľmi nebezpečné, pretože sa to dá naozaj zneužívať, ak by niekto mal iný názor a veľakrát to naozaj môže mať iný názor, môže mať iný názor, ako je prohomosexuálny. Obávam sa toho, že takýto človek bude diskriminovaný tým, že naozaj ho budeme kriminalizovať a hroziť mu odňatím slobody. Pôvodne prvé čítanie, ktoré sme tuná mali na predchádzajúcej schôdzi, tak toto je tuná taký živý príklad, ako v priebehu niekoľkých dní alebo týždňov sa dokáže návrh zákona zmeniť a v druhom čítaní máme tu už akoby čosi úplne iné, ako to bolo, ako to bolo zhruba takto pred mesiacom. Ja keď som vystúpil aj v tom prvom čítaní, tak ja som v podstate pána ministra pochválil aj za to, že tá trestná sadzba zo štyri a, teraz hovorím o tých drogových díleroch a užívateľoch drog, zo štyroch na tri roky že sa znižuje, s čím aj teraz súhlasím, aj keď je tu tenký ľad, a tak, ako to už v tej polemike tu vzniklo a v tom dialógu alebo monológu, že je tu, kde je tá hranica, kto je díler a kto je užívateľ. Úmysel si myslím, že naozaj bol veľmi dobrý. Martin to tu názorne tu ukazoval, ja si to neviem predstaviť, že čo to je desať dávok nejakého, neviem, čo to bolo? Aká? (Reakcia z pléna.) No dobre, to bola čokoláda, ale to bola v skutočnosti čokoláda, ale znázorňovala nejakú drogu, hašiš. Ja som to ešte nikdy v živote nevidel, ani nevidel som na ten papierik, koľko je toho. No ja sa tiež tak prikláňam aj ku kolegom našim, ktorí, niektorým, lebo sa rôznime aj v tejto veci, v tomto pohľade. Ak vystupujeme tuná od rečníckeho pultu, aby to nebol nejaký návod na užívanie drog a koľko tej drogy je ten desaťnásobok, koľko je toho veľa, koľko je toho málo. Pán kolega Lipšic to tu pekne demonštroval na príklade, kde zlodej ukradne bicykel a v podstate sa tá výška tej škody, expert určí jeho hodnotu, ak presahuje tú hodnotu, hej, alebo ak nepresahuje, tak je to priestupok, ak to presahuje, neviem teraz, dvesto eur, päťtisíc korún to bolo, tak v podstate v tom prípade je to trestný čin. A rovnako by to mohlo byť aj pri tom užívaní tých drog, aby naozaj sme nepodporili nejakých drobných, malých dílerov, ktorí budú v podstate túto vec zneužívať a stále bude mať tú dávku toho hašišu, hej, do tých desať dávok a bude drobným dílerom. Deti dneska sa dá naozaj takto nacvičiť a manipulovať a dokážu byť, dokážu ich tí skutoční díleri zneužívať na toto dílerstvo. Ale zas na druhej strane ten probačný dohľad, ak užívateľ je taký, lebo môžeme mať takých závislých ako na drogách, aj máme takých závislých a mladých ľudí, dať im šancu. Dať im šancu na zlepšenie, to určite áno, to súhlasím. To som, aj pred mesiacom som to v podstate na to poukazoval, aj som to pochválil, že je to dobrý úmysel, len hovorím, že kde tá hranica je, naozaj to sme aj hovorili, že ten ľad je naozaj tenký, aby to nebolo tak. Možno to dať ešte a zamyslieť sa nad tým, ak by to bolo opakované a zase je tá desaťnásobná dávka, ja neviem, dvakrát alebo trikrát, hej, a stále ten istý užívateľ je nejako pristihnutý pri tom, tak aby to bolo už potom klasifikované, že je to díler jednoducho a tam už je tá horná sadzba až do desať rokov. Ten, ktorý rozsieva tú smrť, tak je to veľmi čosi nebezpečné a je rozdiel naozaj medzi tým samotným užívateľom, ktorý je závislý. Je to choroba, alebo je to pliaga, ak by som to mohol nazvať, z ktorej takmer sa nedá dostať. Je to začarovaný kruh rodiny, ktoré majú takéto postihnuté deti práve užívaním drog. Oni vedia, aké peklo prežívajú, akú traumu a stres celá široká rodina. Celá rodina, aj široká, je do toho zapojená, do boja, aby toho užívateľa tých drog podľa možnosti z tej siete dostali von. Poznám také víťazstvá, ale liečba je tu veľmi komplikovaná, poznám aj také spoločenstvá, ktoré pomáhajú týmto závislým. Jednoducho, tam voľba iná už nie je, ako do konca svojho života zostať úplne abstinujúcim, aby som nespadol opätovne, ak sa teda z toho mladý človek dostane. Takže ja návrh tohto zákona, teda ten konkrétny, ten bod chcem takto vyzdvihnúť, že v podstate tá probačná doba, kde môže dostať podmienku takýto užívateľ drog, myslím si, že je dobrá. Naopak, týchto dílerov prísne trestať, tam by som nemal problém, keby sa aj zvýšila táto hranica, aby ktosi nezarábal na zdraví našich detí, na nešťastí niektorých iných, nech si niekto nerobí biznis na úkor iných občanov. Ďakujem pekne za pozornosť.